En landmand fra Thy bruger en usædvanlig metode til at holde vandet rent i køernes drikketrug.

- Det er her, jeg gemmer mit guld, siger landmand Jens Bangsgaard fra Thy, mens han peger ned i et drikketrug. - Eller det vil sige, at det er guldfisk. Og ganske rigtigt. Hele 75 guldfisk er blevet en del af produktionsapparatet på gården i Hundborg. De svømmer rundt i malkekøernes drikketrug og gør nytte. Når de 100 malkekøer i stalden skal have slukket tørsten, falder der nemlig rester fra dyrets mule ned i vandet. Og det er guf for guldfisk. På den måde hjælper de små orange fisk med at holde vandet rent. - Jeg fodrer køerne, og køerne fodrer fiskene, så det fungerer godt, forklarer landmand Jens Bangsgaard. Landmand Jens Bangsgaard sparer omkring 50 kubikmeter vand hvert år, fordi guldfiskene renser drikkevandet. Foto: Karsten Mortensen, TV MIDTVEST Rene drikkekar er vigtigt, når man har 100 malkekøer, der hver især drikker 100 liter vand om dagen. Jens Bangsgaard anslår, at han sparer mindst 50 kubikmeter vand om året - takket være guldfiskene. - Drikkekarrene er krystalklare helt til bunden. De er ikke blevet vasket siden maj måned sidste år, så det er ti måneder siden nu, siger landmanden. Guldfisk kan fint leve i en kostald Opholdet i kostalden er noget, guldfiskene trives med. De kan leve både sundt og godt af rester fra drøvtyggernes bord, lyder det fra en dyrehandler. - Det er koldvandsfisk. De kræver næsten ingen næring. De kan leve af det, der er i vandet, også hvis det var alger og sager. Og det kan ikke undgås, at der kommer lidt alger og sager i sådan et vandtrug, siger dyrehandler, Arnfred Madsen, Bedsted. I stedet for at vaske drikkekarrene én gang om ugen, kan landmanden nu nøjes med at gøre det en gang om året. Køerne er også tilfredse, hvis man skal tro landmanden fra Thy. - Der er ingen, der har brokket sig endnu. Vi har heller ikke fået klager fra Arla, at mælken smager af fisk. Så jeg tror ikke, det skulle give anledning til problemer.